《木兰花慢 奉呈介翁阁老依来韵》
明代·符锡

天留宰辅侍宸旒。开史局、庆重游。信綵笔花生，白云篇净，尘断境偏幽。

伫待玉人来也，熙帝载喜，起入赓酬。千古堪传盛节，四民满听歌讴。

元寮黑发讵容休。试抬头。看海阔天高，鹏抟鲲运，襟度许悠悠。

那须个、兴风使浪，皮里著阳秋。藉好上林晴日，载醪随处停辀。

作者简介：江西新喻（今新馀）人。符观子。任明代《韶州府治舆图》一书主编。著作有《童蒙须知韵语》、《颖江渡稿》，撰《韶州府志》十卷。